kardosdrur/scandi-wiki huggingface dataset:
REACH

REACH, der står for Registration, Evaluation, Authorisation and Restriction of Chemical substances er navnet på en forordning (EF nr. 1907/2006) fra Europa-Kommissionen der har til formål at sikre, at de 100.000 forskellige typer kemikalier, der bruges i EU, er dokumenteret med hensyn til sikkerhed for mennesker og miljø. Forslaget har betydning for alle kemikalier, der produceres, importeres eller anvendes på en mængde af min. 1 ton årligt af en virksomhed i et EU-medlemsland. For en række af de mest sundheds- og miljøfarlige kemikalier forpligtes virksomhederne til at bruge et mindre farligt kemikalie, hvis det er muligt.

Formålet med REACH er at sikre konkurrencedygtighed for EU’s kemiske industri, herunder at sikre beskyttelse af mennesker og miljø, vende bevisbyrden fra myndigheder til
industri, indhente data/information om miljø og sundhed, fastlægge sikkerhed, beslutte foranstaltninger til begrænsning af risici samt at begrænse dyreforsøg.

Forslaget, der var længe undervejs, blev vedtaget af Europa-Parlamentet den 13. december 2006, og godkendt af Ministerrådet den 18. december 2006. REACH trådte i kraft den 1. juni 2007 og skønnes at koste €5 milliarder frem til 2019.

Sikkerhedsdatablade 
Artikel 31 i REACH forordningen beskriver de nærmere omstændigheder vedrørende kravet til sikkerhedsdatablade. Bilag II i forordningen angiver de nærmere specifikationer. Sikkerhedsdatabladets formål er at informere arbejdstager og -giver om de farer, der er forbundet med brugen af stoffer og blandinger (produkter).
De tydeligeste ændringer fra den tidligere lovgivning er ombytningen af punkt 2 og 3. Punkt 2 angiver nu de overordnede farer ved produktet (fareidentifikation). Punkt 3 angiver listen over de klassifikationspligtige stoffer produktet indeholder (sammensætning af/oplysning om indholdsstoffer).

Hvem vedrører REACH 
Det er ikke blot producenten af kemikaliske medier der hører under REACH-forordningen, men også importører, forhandlere og virksomheder, såvel som erhvervsmæssige og industrielles brugere af kemikalier er under REACH-forordningen. Ved REACH har den berørte forskellige pligter de skal opfylde, afhængig af deres rolle i processen.Foruden registranten er efterfølgende brugere af de farlige medier og kemikalier også forpligtet under REACH.

REACH vedrører ikke privat personer.

Eksterne henvisninger 
 Det Europæiske Kemikalieagentur (ECHA) 
 REACH Forordningen 

Miljøpolitik
EU-forordninger
George Weah

George Tawlon Oppong Ousman Weah (født den 1. oktober 1966) er liberisk præsident, politiker og tidligere professionel fodboldspiller. Han blev kåret til Årets Fodboldspiller i Europa og i verden i 1995.

Efter tidligere at have afvist at han var interesseret i politik, offentliggjorde han i november 2004, at han ville stille op til præsidentvalget i oktober 2005. Efter at have fået flest stemmer i første valgrunde tabte han i anden valgrunde til Ellen Johnson-Sirleaf med stemmerne 59 % mod 41 %. I december 2017 vandt han præsidentvalget med 61,5 % af stemmerne i anden valgrunde mod den siddende vicepræsident Joseph Boakai.

Referencer

Eksterne henvisninger 
 

Fodboldspillere fra Liberia
Politikere fra Liberia
Personer fra Monrovia
State of Franklin

State of Franklin er navnet på et område i det nuværende Tennessee, som i slutningen af 1700-tallet løsrev sig og forsøgte at etablere sig som en selvstændig stat. Staten eksisterede kun i fire år og blev aldrig accepteret som medlem af unionen (USA). Området dækkede det østligste område i det nuværende Tennessee, fra grænsen til North Carolina til omkring byen Knoxville.

I 1784 var den østlige del af det område, der i dag udgør staten Tennessee, et territorium som blev kontrolleret af North Carolina. Imidlertid skyldte North Carolina unionen et større beløb efter revolutionen. Man besluttede sig derfor for at afstå dette vestlige territorium. Kort tid efter trak man imidlertid tilbuddet tilbage, da man frygtede at unionsregeringen ikke ville bruge området som afdrag på statens gæld. Dog havde man "glemt" at spørge indbyggerne i området, og i august 1784 mødtes repræsentanter for de tre North Carolina counties, Sullivan, Washington og Greene, i byen Jonesboro (nær den nuværende Johnson City), og her etablerede de en ny selvstændig stat med egen forfatning, som stort set var kopieret efter North Carolinas forfatning med enkelte ændringer. Davidson County var også med i området, men sendte ingen repræsentanter til mødet i Jonesboro. Der blev foreslået flere navne til den nye stat, fx Frankland (der skulle forstås som "de fries land"), men man endte med at enes om navnet State of Franklin, og John Sevier blev valgt til guvernør. I 1785 mødtes den lovgivende forsamling for første gang.

Imidlertid ønskede North Carolina ikke at opgive territoriet, så fra denne stats side forsøgte man at lægge hindringer i vejen for oprettelsen af den nye stat. John Sevier og flere andre blev anklaget for højforræderi, men i 1788 benådede North Carolina statens ledere, mod at man opgav selvstændigheden og igen blev en del af North Carolina. Sevier blev "taget til nåde" og blev indvalgt i North Carolinas senat.

I 1789 fraskrev North Carolina sig igen retten til området, som blev et territorium under USA's regering under navnet Southwest Territory. I 1796 fik hele området statsrettigheder under navnet Tennessee, og John Sevier blev valgt til Tennessees første guvernør. Sevier huskes stadig gennem byen Sevierville, nær Knoxville, hvor blandt andre countrystjernen Dolly Parton er født.

Tennessees historie
North Carolinas historie
Anders Andersen-Lundby

Anders Andersen-Lundby (født 16. december 1841 i Lundby, død 4. januar 1923 i München) var en dansk landskabsmaler fra Lundby Bakker ved Aalborg.

I 1861 rejste Andersen-Lundby til København, og her udstillede han i 1864 for første gang. I 1870 opnåede han popularitet ved at udstille vinterlandskaber, et motiv han vedblev at arbejde med. Fra 1876 var han og familien bosat i München, hvorfra han dog hyppigt både besøgte og udstillede i Danmark.

Kilder/henvisninger 

 Dansk Biografisk Leksikon
 
 .
 .

Malere fra Danmark
Landskabsmalere
Danskere i 1800-tallet
Danskere i 1900-tallet
Dionysios af Halikarnassos

Dionysios af Halikarnassos er en græsk forfatter og retoriklærer fra byen Halikarnassos på Lilleasiens vestkyst, der levede i det 1. århundrede f.Kr.

Dionysios virkede som retor i Rom i årene 30-8 f.Kr.

Han er forfatter til et værk om den tidlige romerske historie indtil begyndelsen af den Første Puniske Krig: Rhomaïkē archaiologia eller, på latin, Antiquitates Romanae (værket citeres gerne under denne titel). Det er kun de første 10 (af oprindeligt 20) bøger, der er bevaret.

Han har også skrevet en række retoriske traktater: 
 Peri syntheseōs onomatōn (Om ordenes sammensætning): handler om, hvordan man skal sætte ordene sammen i forskellige retoriske stilarter. 
 Peri Mimēseōs (Om efterlignelsen): om hvilke forbilleder der er bedst i forskellige slags litteratur (fragmentarisk)
 Peri tōn archaiōn rhētorōn (Om de gamle talere): om talerne Lysias, Isaios, Isokrates (og i en tilføjelse Deinarchos)
 Peri lektikēs Dēmosthenus deinotētos (Om Demosthenes' fortræffelige stil)
 Peri Thukydidu charaktēros (Om Thukydids stil).
 Uægte er derimod Technē peri tōn panēgyrikōn (Lovtalens kunst).

Forfattere fra antikkens Grækenland
Historikere fra Romerriget
Retorik
Tjek fødsels- og dødsår
Hyperbolsk paraboloide

Hyperbolsk paraboloide er et specielt eksempel på en keglesnitsflade; en algebraisk flade af 2. orden, givet ved et matematisk udtryk som x²/a² – y²/b² = z/c, hvilket bestemmer en sadelformet flade. 

Indenfor arkitektur og bygningsindustri kan den være den matematiske betegnelse for en sadelformet tagkonstruktion, som den eksempelvis er udført på Strandby Kirke. Som tagkonstruktion er denne form interessant, fordi enhver kraft, der påvirker fladen vinkelret, kan optages af trækkræfter i selve fladen. Dermed er det muligt at konstruere et stift tag med stor spændvidde af en relativt tynd membran og helt uden bærende spær. Denne konstruktionsform blev udviklet i forbindelse med bygningen af det olympiske stadion i München i 1968. Faktisk blev metoden allerede benyttet af Antoni Gaudí i Spanien i begyndelsen af forrige århundrede. Desuden er de fleste russiske elstandere konstrueret på denne måde fordi det giver en meget stærk og let konstruktion. Et andet eksempel på denne bygningskonstruktion er Pengrowth Saddledome i Calgary, Alberta, Canada der menes at have en af de største tagkonstruktioner af denne art i verden.

En hyperbolsk paraboloide er desuden en af de eneste såkaldte organiske former, der kan genereres ud fra rette linjer alene.

Rumgeometri
Geometriske former
Deskriptiv geometri
Tagformer
Via Dolorosa

Via Dolorosa (Smertens Vej, også kaldet Korsets Vej) er en vej i Jerusalems gamle bydel. Traditionelt anses det som den rute, Jesus gik på vejen til sin korsfæstelse, som det fortælles om i Biblen. Via Dolorosa er afmærket med 9 af de 14 "korsvejsstationer" (de resterende fem er inde i Gravkirken).

De ni stationer på Via Dolorosa er:
 Hvor Jesus dømmes til døden.
 Hvor Jesus gives korset.
 Hvor Jesus falder for første gang.
 Hvor Jesus møder sin mor, Maria.
 Hvor Simon fra Kyrene hjælper med at bære korset.
 Hvor Veronika tørrer sveden af Jesu ansigt.
 Hvor Jesus falder for anden gang.
 Hvor Jesus taler til Jerusalems døtre, der græder og jamrer.
 Hvor Jesus falder for tredje gang.

Disse ni følger Jesu lidelsesberetning.

Mens mange gadenavne i Jerusalem er oversat til engelsk, hebraisk og arabisk, har Via Dolorosa altid blot været kendt under sit latinske navn.

Se også 
Passion

Eksterne henvisninger 

 Fotografier fra Via Dolorosa

Kristendom
Ronja Røverdatter

Ronja Røverdatter () er en roman fra 1981 af den kendte svenske forfatter Astrid Lindgren. Romanen blev filmatiseret i 1984 med Tage Danielsson som instruktør og Hanna Zetterberg i hovedrollen som Ronja. Der er efterfølgende blevet lavet en musical i 1991 og en animeserie i 2014.

Handling 
Romanen handler om pigen Ronja, som vokser op blandt en røverbande, der holder til i en borg i skovene et sted i Skandinavien i den tidlige middelalder. Hun er røverhøvdingen Mattis eneste barn og forventes at overtage ledelsen af banden en dag. Deres borg, Mattisborgen, blev splittet i to af lynet, den nat Ronja blev født. Snart efter slår en anden røverbande ledet af Borka sig imidlertid ned på den anden side, hvilket giver anledning til mange stridigheder. En dag møder Ronja drengen Birk, der er Borkas eneste søn, ved spalten mellem de to dele af slottet. Han er det eneste andet barn, hun nogensinde har mødt, og derfor er hun ked af, at han er en Borka. Han udfordrer hende til en leg, hvor de hopper over spalten, og som først slutter, da han næsten falder ned. Ronja redder ham, og Birk føler sig knyttet til hende.

Den efterfølgende vinter er lang og kold, og selvom Mattis' røvere har det godt, så sulter deres modstandere på den anden side. Ronja bringer mad til Birk gennem en hemmelig passage. De bliver nære venner, men ved, at de ikke kan fortælle deres familier det. Senere det år redder Birk Ronja fra at blive taget til fange af hekse, men ender selv med at blive fanget af Mattis. Ronja overgiver sig selv til Borka, så de to børn må udveksles, men det fører til, at hun falder i unåde hos sin far, der nægter at anerkende hende som sin datter. Birk og Ronja stikker derefter af ud i skoven. Til slut opgiver deres familier stridighederne, og alle bliver genforenede.

Film 

I 1984 blev romanen omsat til en svensk spillefilm instrueret af Tage Danielsson og med manuskript af Astrid Lindgren selv. Filmen blev en stor succes, idet den blev den bedst sælgende film i Sverige i 1984, med over 1,5 mio. solgte billetter.
Ved Berlin International Film Festival i 1985 vandt filmen en sølvbjørn.

Musical og teater 

I 1991 blev romanen omsat til en dansk musical med tekst og musik af Sebastian og med premiere på Det Danske Teater. Den er efterfølgende opført flere gange.

I 1994 blev romanen omsat til en tysk musical med titlen Ronja Räubertochter. Musicalen er skrevet af Axel Bergstedt og omfatter orkester, band og mere end hundrede personer på scenen.

Et tysk teaterstykke blev opført i Balver Höhle i 1993 og 2004 af deres instruktør Ralf Linke og i Oberkirch (Baden) i 2006. Manuskriptet er skrevet af Barbara Hass.

Anime 

En animeserie i 26 afsnit lavet med CGI-teknik blev sendt i japansk fjernsyn fra 11. oktober 2014 til 28. marts 2015. Serien med den japanske titel titlen Sanzoku no Musume Roonya (Røverdatteren Ronja) er produceret af Dwango, NHK, NHK Enterprises, Polygon Pictures og Studio Ghibli. Serien er instrueret af Goro Miyazaki efter manuskript af Hiroyuki Kawsaki.

Noter 

Børnebøger
Litteratur i 1981
Astrid Lindgren
Panthéon (Paris)

Panthéon er en bygning i Paris' 5. arrondissement i Latinerkvarteret.

Panthéon er opført i 1755 som Sainte-Geneviève kirken. Den er opført i klassicistisk stil, og facaden er inspireret af Pantheon i Rom.

Oprindelig var den monumentale bygning en kirke, men efter at have skiftet mellem kirkelige og verdslige funktioner adskillige gange endte den som mausoleum i forbindelse med Victor Hugos begravelse i 1885. Der kom en indskrift over indgangen som er AUX GRANDS HOMMES LA PATRIE RECONNAISSANTE (omtrent "Til store mænd fædrelandets taknemmelighed").

Igennem årene er 76 berømte franskmænd (heriblandt fire kvinder) blevet stedt til hvile på dette sted. Heraf er tre blevet gravet op igen.

Kendte, der er stedt til hvile i Panthéon (udvalgte)

Se også
 Liste over personer som er begravet i Panthéon

Eksterne henvisninger

 PDF Introduktion til Panthéon  

Monumenter i Paris
5. arrondissement
Monument historique i Paris
Brødre

Brødre er en dansk film fra 2004, instrueret af Susanne Bier, der også har skrevet manuskriptet med Anders Thomas Jensen.

I 2009 blev filmen genindspillet i USA under titlen Brothers. Tobey Maguire, Jake Gyllenhaal og Natalie Portman spillet hovedrollerne, og filmen er instrueret af Jim Sheridan. Tobey Maguire modtog en Golden Globe-nominering i 2009 og det samme gjorde titelsangen "Winter", som er skrevet af bandet U2.

Medvirkende
Connie Nielsen
Ulrich Thomsen
Nikolaj Lie Kaas
Bent Mejding
Solbjørg Højfeldt
Paw Henriksen
Laura Bro
Niels Olsen
Lene Maria Christensen
Henrik Koefoed

Eksterne henvisninger 
 

Danske film fra 2004
Dramafilm fra Danmark
Film instrueret af Susanne Bier
Krigen i Afghanistan (2001-nutid)
Film fra Danmark (administrationskategori)
H.O. Lange-prisen

H.O. Lange-prisen uddeles årligt af Det Kongelige Bibliotek til en person eller institution, der har ydet en særlig indsats for forskningsformidling. Prisen på 50.000 kr. sponsereres af G.E.C. Gads Fond og blev uddelt første gang 18. september 2001.

Prisen er opkaldt efter Det Kongelige Biblioteks overbibliotekar 1901-1924, H.O. Lange.

Prismodtagere 
 2001: Seniorforsker, mag.art. Lars Poulsen-Hansen og forfatter Holger Scheibel for oversættelse og gendigtning af Ivan Krylóvs Russiske fabler, Museum Tusculanums Forlag 2001.
 2002: Historiker, dr.phil. Hans Kirchhoff for sin samlede indsats, men foranlediget af Samarbejde og Modstand under besættelsen. En politisk historie, Odense Universitetsforlag 2002
 2003: Professor, lic.phil. Anne-Marie Mai for redaktionen af 4. udgave af Danske digtere i det 20. århundrede, bind 1-3, Gyldendal 2000-2002
 2004: Tidsskriftet Skalk
 2005: Museumsinspektør, dr.phil. Jørgen Jensen for sin samlede indsats, men foranlediget af Danmarks Oldtid, bind 1-4, Gyldendal 2000-2004
 2006: Professor, dr.phil. Jens Engberg for værket Magten og kulturen. Dansk kulturpolitik 1750-1900, bind 1-3, 2005, og Det Danske Sprog- og Litteraturselskab for netudgaven af Ordbog over det danske Sprog, oprindelig udgivet i 28 bind, 1918-56
 2007: Redaktørerne af Dansk Naturvidenskabs Historie, bind 1-4, Aarhus Universitetsforlag 2005-2006. Værkets fire redaktører er Helge Kragh, Henry Nielsen, Kristian Hvidtfelt Nielsen og Peter C. Kjærgaard.
 2008: Lektor, cand.mag. Niels Erik Rosenfeldt for værket Lenin, en revolutionær fundamentalist samt for sin engagerede formidling af russisk og sovjetisk historie
 2009: Forskningschef, mag.art. i historie Steffen Heiberg for værket En ny begyndelse. Europas kulturhistorie i middelalderen, Gads Forlag 2008
 2010: Historiker, lektor, dr.phil. Dan Charly Christensen for bogen Naturens Tankelæser. En biografi om Hans Christian Ørsted, Museum Tusculanums Forlag 2009
 2011: Docent dr. phil. Mogens Herman Hansen for værket Demokrati som styreform og som ideologi, Museum Tusculanums Forlag, 2010
 2012: Dr. phil. Palle O. Christiansen for værket De forsvundne - hedens sidste Fortællere, Gads Forlag 2011.
 2013: Professor Hans Hertel for en livslang forsknings- og formidlingsindsats på litteraturens område, senest biografien om Poul Henningsen PH – en biografi, Gyldendals Forlag 2012
 2014: Adjunkt, ph.d. Rasmus Glenthøj for værket 1864 - sønner af de slagne, Gads Forlag 2014.

Ekstern henvisning 
 H.O. Lange-Prisen – fra Det Kongelige Biblioteks website 
 H.O. Lange-prisen – fra litteraturpriser.dk

Hædersbevisninger fra Danmark
Coolsville

Coolsville er et dansk pop/rock band, der begyndte deres karriere i karrierekanonen på radiokanalalen P3 i 2004. De udgav deres debutalbum Langt fra landet i maj 2005. De har bl.a. udgivet singlerne Det gælder, "Brændt af" og "Tog til møde ved en fejl".
Bandet valgte at opløse sig selv i 2006. Om beslutningen udtalte forsanger Jonas Breum sig til musikbladet Gaffa: "Efter vores turné gik det op for os, at vores ønsker og ambitioner peger i så forskellige retninger, at det ikke længere giver mening at fortsætte. Vi har spillet sammen i 5 år, og udgangspunktet har naturligvis ændret sig undervejs”

Rockgrupper fra Danmark
Det Elektriske Barometer

Det Elektriske Barometer eller bare Barometeret var et radioprogram, der startede i 1986 på Danmarks Radios P1 - som en del af ungdomsfladen 'P4 i P1'. I 1997 flyttedes programmet til P3. Programmet blev sendt søndag aften og bestod af en lytterbestemt hitliste, der primært fokuserede på den alternative musikscene og har i tidens løb været de første til at give airplay til bands som Psyched Up Janis, The Raveonettes, Mew, Sterling, Moi Caprice, Nephew osv.

En vigtig bestanddel af programmet var lytternes breve, der blev læst højt. Disse indeholdte lytternes personlige tanker og følelser, af mere eller mindre patosfyldt karakter, og var med til at give programmet sin helt særlige stemning af nat og refleksion. 

"Stille" har i årevis været Barometerets nøgleord. Og hver uge blev der uddelt en "Stille"-T-shirt, således at Barometer-lyttere kan genkende hinanden.

Det Elektriske Barometer var allerede i 2003 truet af lukning, men efter folkelige protester, demonstrationer og støttekoncerter besluttede stationen at videreføre programmet.

I anledning af Barometerets 18 års fødelsdag afholdtes et stort fødselsdagsshow med optrædende kustnere som Peter Sommer, Sterling og The Blue Van.

Af tidligere værter, som siden har gjort sig bemærket på anden vis, kan nævnes skuespilleren Paprika Steen, forfatteren Helle Helle, Radio 24Syv-chefen Mikael Bertelsen, filminstruktøren Rune Schjøtt, musikeren Raske Penge TV2 Zulu-stemmen Vigga Svensson og P3-værten Tony Scott.

I 2017 blev programmet lukket, som følge af ny kanalstrategi for P3. Sidste udsendelse blev sendt d. 17. december 2017.
Radioprogrammer fra Danmark
Etableret i 1986
Ophørt i 2017
Vends Herred

Vends Herred var et herred i Odense Amt. Herredet udgjorde før 1662 Hindsgavl Len , der så blev til Hindsgavl Amt, indtil det ved reformen af 1793 blev en del af Odense Amt. Fra 1842 til 1970 var herredet en del af Assens Amtsrådskreds.

I herredet ligger købstaden Middelfart og følgende sogne:
 Asperup Sogn
 Balslev Sogn
 Brenderup Sogn
 Ejby Sogn
 Fjelsted Sogn
 Føns Sogn
 Gamborg Sogn
 Gelsted Sogn
 Harndrup Sogn
 Husby Sogn
 Indslev Sogn
 Kauslunde Sogn
 Middelfart Sogn
 Nørre Aaby Sogn
 Rorslev Sogn
 Rørup Sogn
 Strib-Røjleskov Sogn
 Udby Sogn
 Vejlby Sogn
 Ørslev Sogn

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 
 
 
 Trap Danmark 4. udgave 1924
 DIS-Danmark Amt-Herred-Sogn 

Herreder i Odense Amt
Snoghøj

Snoghøj er en bydel i Fredericia, der ligger direkte til Lillebælt. Fra Snoghøj begynder den Gamle Lillebæltsbro mod Middelfart. Kendes især for Snoghøj Højskole. Den var en selvstændig by, men er nu vokset sammen med Fredericia. I dag bor der knap 3.000 indbyggere. Den hører under Fredericia Kommune og ligger i Region Syddanmark. Snoghøj regnes som et af de mest velstående områder i Trekantområdet. Ifølge tal fra Danmarks statistik i 2011 havde forældrene i Lyng Skole den højeste husstandsindkomst blandt alle skoler i Trekantområdet.

Historie
Der findes teorier om, at Snoghøj oprindelig hed Snofar, hvor far står for overfartsted som i Melfar (Middelfart). At navnet ikke har noget med høj at gøre, forklares med, at høj skulle stå for gravhøj, som der ikke findes nogen af på stedet. Erik Rønnebech har frembragt ideen, at der skulle være en sammenhæng mellem Erritsø, der skulle komme af Eriks-høj og Snog-høj. Skulle høj ikke komme fra gravhøj findes der to bavnehøje: En i Snoghøj og en i Erritsø. Det kunne måske tænkes at navnene havde relation til disse høje. En legende fortæller, at da vendelboerne forfulgte Knud den Hellige, tøvede han en tid her, inden han fortsatte flugten til Odense (tøve = ænyd. snaabe, snobe), og derfra fik stedet sit navn.

Færgegården
I 1524 er stedet beskrevet som Snobehøw. Her har fra meget gammel tid været overfartssted til Middelfart (Det midterste overfartsted). Færgeriet blev givet ved kgl. bevilling. Løjtnant og færgemand Carl Lombardi fik i 1670 tildelt jord fra Erritsøgården nr. 17, hvis bygninger ødelagdes under svenskekrigene, og opførte Snoghøj Færgegård. Her blev Peder Grib, der havde sejlet med Tordenskiold, færgemand i 1742, da han havde mistet en arm i et søslag, og som tak for god tjeneste fik tildelt bevillingen. Da han døde i 1757, overtog svigersønnen Carl Lindam færgeriet. Han døde 1778, og det blev hans svigersøn Gotfred Fibiger (død 1795), der overtog. Næste ejer var sønnen, postmester C.L. Fibiger, der døde 1840, hvis søn kaptajn Jacob Scavenius Fibiger udviklede et våbensystem.

C.L. Fibiger solgte færgegården i 1839 til den kendte post- og transportforvalter Hans Christian Riegels; den kendte forstmand, der døde i 1861, men forinden havde indrettet parken og tilplantet området med mange sjældne træer. Hans enke, Frederikke Christine v. Heinen, der døde i 1887, havde derefter gården til 1871, hvor hun solgte den til apoteker P. Kragh, som 1895 videresolgte gården til kaptajn Walter Christmas. Hans første hustru Ragnhild Meldola, født Weber, overtog den i 1898 og havde den til 1938, hvor gården udstykkedes. Hun skænkede forinden jord og 30.000 kr. til oprettelse Snoghøj Højskole.

Bydele i Fredericia
Lunde Herred

Lunde Herred var et herred i Odense Amt. Herredet hørte før 1662 under Odensegård Len , der så blev til Odensegård Amt, indtil det ved reformen af 1793 blev en del af Odense Amt.

I herredet ligger og følgende sogne:
 Allesø Sogn
 Hjadstrup Sogn
 Lumby Sogn
 Lunde Sogn
 Norup Sogn
 Otterup Sogn
 Skeby Sogn
 Østrup Sogn

Se også 
 Danmarks regioner
 Danmarks amter (1970-2006)
 Danmarks amter (1793-1970)
 Danmarks amter (1662-1793)

Kilder 
 
 
 Trap Danmark 4. udgave 1924
 DIS-Danmark Amt-Herred-Sogn 

Herreder i Odense Amt
Revolutionen i vandkanten

Revolutionen i vandkanten er en dansk film fra 1971, skrevet og instrueret af Thomas Winding.

Medvirkende
Olaf Nielsen
Flemming Quist Møller
Pernille Grumme
Jens Okking
Karl Stegger
Jesper Klein
Ove Sprogøe
Otto Brandenburg
Per Bentzon Goldschmidt
Bodil Udsen
Jytte Abildstrøm
Alberte Winding

Eksterne henvisninger 
 

Danske film fra 1971